Persona 4

Persona 4, egentlig Shin Megami Tensei: Persona 4, er et rollespill utviklet av Atlus opprinnelig til PlayStation 2. Det er det femte spillet i Persona-serien, som igjen er en del av Megami Tensei-serien. Det kom ut i Japan i juli 2008, i Nord-Amerika i desember 2008 og i Europa i mars 2009. Persona 4 er satt til en oppfunnet japansk landsbygd i samme verden som de andre Persona-spillene. Hovedpersonen navngis av spilleren, går på videregående skole og har nettopp flyttet inn fra byen i det spillet begynner og skal bo der i løpet av det neste året. I løpet av dette året ender han opp med å undersøke noen mystiske drap i tillegg til oppdage sin Persona-evne. Spillet tar i bruk værmeldingen for å varsle spilleren om hendelser som forekommer på tåkete dager. Dette erstattet månefasesystemet som ble brukt i tidligere spill.

Persona 4s handling ble inspirert av mysteriefortellinger. Den landlige settingen var basert på en prosaisk by ikke langt unna Fuji-san, og denne settingen er sentral i å få spilleren til å føle sympati for spillfigurenes dagligdagse liv. Utviklerne la til mange småhendelser som spilleren engasjeres i i løpet av spillet, for at det ikke skulle bli for repetitivt. I løpet av lokaliseringen av spillet ble flere navn og diverse kulturelle referanser endret for å bevare påvirkningen de hadde i originalspråket, men flere referanser til japansk kultur ble endret eller fjenet. Spillets musikk ble hovedsakelig komponert av Shoji Meguro mens Shihoko Hirata sang til den.

Persona 4 fikk gode kritikker og ble til og med ansett som et av tidenes beste videospill av blant annet Time og IGN. En nyversjon kalt Persona 4 Golden kom ut til PlayStation Vita i 2012. Denne versjonen kom siden ut til Microsoft Windows i juni 2020. Diverse manga og annet lesestoff relatert til spillet ble også gitt ut. En animeadapsjon av spillet kalt Persona 4: The Animation ble produsert av AIC ASTA og kringkastet i Japan i oktober 2011. En adapsjon av Persona 4 Golden ble kringkastet i juli 2014. Det kom også ut to slåssespill som følge av Persona 4, nemlig Persona 4 Arena og Persona 4 Arena Ultimax, i tillegg til et rytmespill, Persona 4: Dancing All Night.

Spillet 
Persona 4 tar i bruk spillelementer både fra tradisjonelle rollespill og simulasjonsspill. Spilleren tar kontroll over en tenåringsgutt som blir navngitt av spilleren og skal flytte til den lille landsbygda Inaba for et år. Selve spillet er i praksis delt i to: den ene halvdelen består av landsbygden Inaba, hvor hovedpersonen lever sitt dagligdagse liv, og den mystiske «TV-verdenen», hvor monstre kalt skygger befinner seg. Med unntak av enkelte fastsatte spillhendelser, gis spilleren fritt valg om hvordan man vil tilbringe en gitt dag i spillverdenen, for eksempel kan en bli med i en av skoleklubbene, jobbe på deltid, lese på biblioteket, eller utforske TV-verdenen. Enkeltdagene er delt opp i flere tidspunkter, hvorfra spilleren kan velge hvordan man vil tilbringe den delen av dagen. De fleste ting en da kan gjøre vil ta opp mesteparten av dagen, eller hvis det er sent på kvelden, forskyve tiden til morgenen neste dag. Flere ting kan bare gjøres avhengig av tidpunkt, ukedag, været og lignende. For eksempel gis en lite valg om hva man kan gjøre på kveldstid hvis en valgte å tilbringe dagen i TV-verdenen. I tillegg begrenses spilleren videre av hovedpersonens fem attributter «Understanding» (forståelse), «Diligence» (flid), «Courage» (mot), «Knowledge» (kunnskap) og «Expression» («uttrykk»), som en kan bygge opp gradvis. Spilleren står helt fritt til å velge hvordan en vil tilbringe tiden sin, men hvis man ikke klarer å redde den som er fanget i TV-verdenen før tåke legger seg over byen, hvilket skjer etter flere dager med regn på rad, blir den personen drept av skyggene i TV-verdenen, som gjør at spillet avsluttes og spilleren sendes en uke tilbake i tid. I løpet av spillet danner hovedpersonen vennskap med flere andre figurer i spillet, og hver figur representerer ett av kortene i den Store Arkana. Etter hvert som vennskapene hovedpersonen danner blir sterkere, blir Personaene en lager i Velvet Room sterkere, hvilket gjør en sterkere i kamp mot skygger. I tillegg, hvis man styrker vennskapet med de andre i hovedgruppen sin, kan disse få nye evner som også kan brukes slik.

Referanser

Eksterne lenker 
 

Videospill fra 2008
Videorollespill
PlayStation 2-spill
PlayStation Vita-spill
Videospill utviklet i Japan
LHBT-relaterte videospill